钦定古今图书集成/明伦汇编/氏族典/第314卷 > 《廖用贤尚友录》 > 彭宠
## 钦定古今图书集成/明伦汇编/氏族典/第314卷 > 《廖用贤尚友录》 > 彭宠

按《后汉书彭宠传》：“宠字伯通，南阳宛人。少为郡吏，地
皇中为大司空士。更始立，拜偏将军，行渔阳太守事。
光武镇慰河北，至蓟，以书招宠，宠归光武。光武承制，
封宠建忠侯，赐号大将军，遂围邯郸。宠转粮食，前后
不绝。光武追铜马北至蓟，宠上谒，自负其功，意望甚
高。光武接之不能满，以此怀不平。及即位，吴汉、王梁”
并为三公，而宠独无所加，愈怏怏不得志。朱浮与宠
不相能，浮数谮构之。建武二年春，诏征宠。宠意浮卖
己，上疏愿与浮俱征。帝不许，益以自疑，遂发兵反，拜
署将帅，自立为燕王。五年春，宠斋，独在便室，苍头子
密等三人因宠卧床，即斩宠头置囊中，驰诣阙，封为
“不义侯。”明旦，阁门不开，官属逾墙而入，见宠尸，惊怖。
其尚书韩立等共立宠子午为王。国师韩利斩午首，
诣祭遵降，夷其宗族。